Koronavirus: SA burgers in Wuhan huis toe gebring | Maroela Media
Koronavirus: SA burgers in Wuhan huis toe gebring
'n Gereguleerde ingangspunt na 'n residensië area in Wuhan. Foo: (Chinatopix via AP)
Pres. Cyril Ramaphosa het opdrag gegee dat Suid-Afrikaners in Wuhan, China, terug na Suid-Afrika gebring moet word.
Die presidensie het gesê dié besluit is deur die kabinet geneem ná deeglike oorweging van die omstandighede en talle versoeke van die families van Suid-Afrikaners in dié stad.
Die gevreesde koronavirus, oftewel Covid-19, het in Wuhan uitgebreek en inwoners van dié stad se beweeglikheid word beperk weens streng maatreëls deur die owerhede in 'n poging om die verspreiding van die virus te probeer beperk.
Khusela Diko, Ramaphosa se woordvoerder, het gesê daar is na raming 199 Suid-Afrikaanse burgers in Wuhan volgens die jongste gekonsolideerde lys van die departement van internasionale betrekkinge en samewerking (Dirco).
"In dié stadium het 132 van diegene op die lys versoek om teruggebring te word na Suid-Afrika. Geen geraakte burgers is met die virus gediagnoseer of het enige simptome daarvan getoon nie. Met hul aankoms in Suid-Afrika sal hulle egter vir 21 dae in kwarantyn geplaas word as bykomende voorsorgmaatreël."
Volgens Diko is die regering voortdurend in verbinding met die families van dié Suid-Afrikaners en die tersaaklike departement het al die nodige reëlings getref om hulle huis toe te bring.
Die departemente van gesondheid en verdediging sal gesondheidsorg- en ondersteunende personeel ontplooi om hulp te verleen tydens die repatriasie- en kwarantynprosesse. Dirco sal konsulêre personeel ontplooi om hulp te verleen terwyl die departement van binnelandse sake immigrasiedienste sal lewer. Die departement van maatskaplike ontwikkeling bied traumaberading en ondersteuning aan.
"Pres. Ramaphosa het namens die regering en die mense van Suid-Afrika solidariteit met die mense en regering van China uitgespreek. Die president het ook sy dankbaarheid teenoor die Chinese regering uitgespreek vir hul bystand en ondersteuning in dié tydperk, asook benadruk dat Suid-Afrika volle vertroue in China se vermoë het om die uitbreking van die virus te beheer."
Volgens die Wêreldgesondheidsorganisasie (WGO) het Brasilië, Denemarke, Estland, Georgië, Griekeland, Noorweë, Pakistan, Roemenië en die voormalige Joego-Slawiese Republiek van Macedonië ook intussen gevalle van die virus aangemeld. Wêreldwyd is meer as 82 000 gevalle en 2 800 sterftes reeds aangemeld.
Die virus het vermoedelik sy oorsprong gehad by die vleis van wilde diere wat by 'n kosmark in Wuhan verkoop is. Die Chinese regering het vroeër die week 'n algehele verbod geplaas op die onwettige handel in wild en die eet van wilde diere.
Kaapse treine: Derduisende gestrand toe Eskom krag sny
Ag lekker ja bring die virus SA toe!
Gaan hy hulle ontvang en parlement toe nooi vir tee ?
Dit is uitstekende nuus, ek is bly vir die jong mense wat teruggebring word. Ons bid dat hul nie aangesteek het nie en weer by hul families verenig word.
Kan iemand dalk die volgende aan my verduidelik?
1. As jy oorsee vlieg (ongeag vir watter rede) moet jy tog 'n retoerkaartjie he.
2. Hoekom gebruik daardie mense nie daardie retoerkaatjie om terug huis toe te kom?
3. Hoekom moet my belastingeld vir hulle vervoer vanaf China na Suid-Afrika betaal? Hul het mos uit eie vrye wil daarheen gegaan. Niemand het hul mos gedwing nie.
Dis nou n slim plan….wet julle oor n paar weke is die virus in ons land. Dis n belaglike besluit van ons simpel president. Die ou weet niks van besighede of enige goeters af nie. Hy moes gebly het waar hy was. Wonder wie gaan die nuwe kanidaat wees vir president….seker malema